

**ΜΙΧΑΛΗΣ ΚΑΤΡΙΝΗΣ**

**ΠΑΣΟΚ- Κίνημα Αλλαγής**

**Βουλευτής Ηλείας**

**ΕΡΩΤΗΣΗ**

**Προς: Υπουργό Εθνικής Άμυνας κ. Ν. Δένδια**

**Θέμα: Με ποιο τρόπο διασφάλισε η κυβέρνηση τη συμμετοχή της ελληνικής αμυντικής βιομηχανίας στο SAFE;**

Με ανάρτησή του σε μέσο κοινωνικής δικτύωσης, τη Δευτέρα 28/7/2025, λίγο πριν εκπνεύσει η σχετική προθεσμία, ο Πρωθυπουργός ανακοίνωσε την απόφασή του για την συμμετοχή της Ελλάδας στο νέο χρηματοδοτικό μηχανισμό SAFE της ΕΕ, δίνοντας τέλος στην κυβερνητική αμφιθυμία περί συμμετοχής ή μη στο SAFE και ανακοινώνοντας ταυτόχρονα ότι «…αύριο καταθέτουμε επισήμως την πρότασή μας για ένταξη στον μηχανισμό SAFE, διεκδικώντας χαμηλότοκα δάνεια ύψους τουλάχιστον 1,2 δισ. ευρώ για την ενίσχυση της εθνικής μας άμυνας και της ελληνικής αμυντικής βιομηχανίας».

Τρεις μήνες πριν, στις 24/4/2025 στο Μέγαρο Μαξίμου, ο κ. Μητσοτάκης είχε προκαλέσει σύσκεψη με εκπροσώπους από το ευρύτερο φάσμα της αμυντικής βιομηχανίας, στην οποία συμμετείχαν εκπρόσωποι από 17 εταιρείες, καθώς και οι πρόεδροι του Συνδέσμου Ελλήνων Κατασκευαστών Αμυντικού Υλικού (ΣΕΚΠΥ), της Ένωσης Ελληνικών Εταιρειών Αεροδιαστημικής Ασφάλειας και Άμυνας (ΕΕΛΕΑΑ) και της Ένωσης Ελληνικών Ναυπηγείων (ΕΕΝ), ο αντιπρόεδρος της κυβέρνησης κ. Χατζηδάκης, ο υπουργός Εθνικής Άμυνας κ. Δένδιας, ο γενικός διευθυντής της Γενικής Διεύθυνσης Αμυντικών Εξοπλισμών και Επενδύσεων (ΓΔΑΕΕ) υποστράτηγος κ. Μπούρας, πλειάδα υπουργών (Προστασίας του Πολίτη, Ναυτιλίας & Νησιωτικής Πολιτικής, Κλιματικής Κρίσης & Πολιτικής Προστασίας, Ψηφιακής Διακυβέρνησης), καθώς και ο σύμβουλος εθνικής ασφαλείας του Πρωθυπουργού κ. Ντόκος.

Σύμφωνα με δημοσιεύματα για την εν λόγω σύσκεψη «…ο Πρωθυπουργός έστειλε μήνυμα ισχυρής πολιτικής βούλησης για την ενίσχυση της εγχώριας αμυντικής βιομηχανίας και σκοπεύει να αναλάβει ενεργό ρόλο στην προώθηση και υποστήριξή της».

Σύμφωνα με πληροφορίες, η Γενική Διεύθυνση Αμυντικών Επενδύσεων και Εξοπλισμών (ΓΔΑΕΕ) του ΥΕΘΑ, αφού είχε εγκαίρως απευθυνθεί στον ΣΕΚΠΥ και την ΕΕΛΕΑΑ ζητώντας την κοινοποίηση ενδιαφέροντος από τις εταιρείες-μέλη τους για υποβολή προγραμμάτων στο SAFE, ήδη από τις 14 Ιουλίου 2025 ενημέρωσε αρμοδίως για τις ελληνικές αμυντικές βιομηχανίες (24 στο σύνολο) που μπορούν να ενταχθούν στο SAFE, μαζί με τα προγράμματα που ενδιαφέρονται να υποβάλλουν.

Αξιοσημείωτη, βέβαια, είναι η απουσία από το σχετικό κατάλογο που απέστειλε η ΓΔΑΕΕ των δύο κρατικών αμυντικών βιομηχανιών (ΕΑΒ, ΕΑΣ), γεγονός που μόνο ανησυχία μπορεί να προκαλέσει για τις προθέσεις της κυβέρνησης έναντι των δύο εταιρειών.

**Δεδομένου ότι** η καταληκτική ημερομηνία υποβολής ενδιαφέροντος στο SAFE για τις χώρες που θα συμμετάσχουν ήταν η 29η Ιουλίου 2025,

**Δεδομένου ότι** για την επιλογή ενός προγράμματος από χώρα μέλος της Ε.Ε., απαραίτητη προϋπόθεση αποτελεί η εμπρόθεσμη καταχώρησή του στη σχετική βάση δεδομένων, μαζί με στοιχεία που αφορούν τον τύπο, την κατηγορία, την χώρα που ηγείται της υλοποίησης του προγράμματος, καθώς και πιθανές χώρες που συμμετέχουν ή ενδιαφερόμενες χώρες να αγοράσουν τα συγκεκριμένα προγράμματα,

**Δεδομένου ότι** κάποιες χώρες δήλωσαν μαζί με τα προγράμματα που προσφέρουν οι εταιρείες τους και την ανάγκη να αποκτήσουν οι ίδιες τα συγκεκριμένα προγράμματα (πχ Βουλγαρία),

**Δεδομένου ότι** προγράμματα στη βάση δεδομένων υποβλήθηκαν ακόμα και από χώρες που δεν υπέβαλλαν αίτημα χρηματοδότησης στο SAFE (πχ Γερμανία),

**Δεδομένου ότι** η Ελλάδα εμφανιζόταν διατεθειμένη να μη συμμετάσχει στο SAFE, μέχρι και την παραμονή της καταληκτικής ημερομηνίας για υποβολή ενδιαφέροντος, όταν και έγινε η σχετική ανάρτηση από τον κ. Μητσοτάκη,

**Δεδομένου ότι** η Ελλάδα θα μπορούσε να υποβάλλει προγράμματα ελληνικών αμυντικών βιομηχανιών στη σχετική βάση δεδομένων του SAFE, ανεξάρτητα από τα αν τελικά αποφάσιζε τη συμμετοχή της ή μη στο πρόγραμμα,

**Δεδομένου ότι** ο κατάλογος των προγραμμάτων που θα μπορούσαν να παραχθούν από την ελληνική αμυντική βιομηχανία και να καταχωρηθούν στη βάση δεδομένων του SAFE ήταν έτοιμος από την ΓΔΑΕΕ ήδη από τις 14 Ιουλίου 2025,

**ΕΡΩΤΑΤΑΙ Ο κ. ΥΠΟΥΡΓΟΣ:**

1. Ποια προγράμματα δήλωσε ότι χρειάζεται η Ελλάδα στο SAFE;
2. Ποια προγράμματα ενδιαφέροντος ελληνικών αμυντικών βιομηχανιών, όπως αυτά διαβιβάστηκαν από την ΓΔΑΕΕ, δηλώθηκαν τελικά από την Ελλάδα στη σχετική βάση δεδομένων του SAFE; Για ποια από αυτά δηλώθηκε ενδιαφέρον απόκτησης από την Ελλάδα, όπως αντίστοιχα έπραξαν άλλες χώρες;
3. Ποιες οι προσδοκίες για την παραγωγή προϊόντων και την συμμετοχή ελληνικών αμυντικών βιομηχανιών σε προγράμματα που θα χρηματοδοτηθούν από τον υπόψη μηχανισμό και αφορούν είτε την Ελλάδα είτε άλλα κράτη-μέλη της Ε.Ε.;
4. Ποιες ακριβώς πρωτοβουλίες προτίθεται να λάβει η ελληνική κυβέρνηση ώστε να προωθήσει τις ελληνικές αμυντικές βιομηχανίες στο πλαίσιο του SAFE;
5. Πως εξηγεί - διανύοντας τον έβδομο χρόνο διακυβέρνησης της χώρας από τη Νέα Δημοκρατία - την απουσία των δύο κρατικών αμυντικών βιομηχανιών (ΕΑΣ, ΕΑΒ) από τη σχετική λίστα, παρά το ότι ως μέλη του ΣΕΚΠΥ ή/και της ΕΕΛΕΑΑ ενημερώθηκαν αρμοδίως από τη ΓΔΑΕΕ;

**Ο Ερωτών Βουλευτής**

**Μιχάλης Κατρίνης**